Gandia serà l'epicentre del Campionat d'Espanya d'Intercomunitats aquest cap de setmana
29 maig 2024

## Gandia serà l'epicentre del Campionat d'Espanya d'Intercomunitats aquest cap de setmana29 maig 2024Última actualització: 29 maig 2024

![](../gestion/img/0e6da8781a84ec656494776e4490d0bc583899a007e81962400fb3832cf13af1.jpg)  
  

L'**edil delegat d'Esports, Jesús Naveiro** i el **president de l'Associació de Futbol d'Empreses (AFES), Julio Santandreu**, han anunciat avui el **XL Campionat d'Espanya d'Intercomunitats**, organitzat amb l'ajuda de la Confederació de l'Esport d'Aficionats.  
  
Aquest es durà a terme en **Gandia, Tavernes de la Valldigna, Xeraco i la Font d'en Carròs entre el divendres, 31 de maig, i el pròxim diumenge, dia 2 de juny**. La competició abastarà diferents disciplines esportives, per la qual cosa **es jugaran una lliga i una copa de futbol 11 i futbol 7, així com els campionats de futbol sala i bàsquet**.  
  
_"Com que són moltes competicions, gastarem totes les instal·lacions de Gandia (el centre de Roís de Corella, el pavelló del Raval, el camp de rugbi, el Guillem Olagüe, el camp de bàsquet i el camp Fort-Llopis del Grau) i col·laborarem amb la resta de municipis per utilitzar el camp de la Font d'en Carròs, el camp de Xeraco i, tant el camp, com el pavelló poliesportiu de Tavernes"_, ha explicat Santandreu.  
  
La **inauguració de l'esdeveniment tindrà lloc a les 19.30 hores de demà, 30 de maig, a l'hotel Tres Anclas**. Les diferents competicions es disputaran a partir de les 9 hores de divendres, moment en què es començaran a utilitzar tots els camps.  
  
El dissabte a la vesprada tindran lloc les semifinals de la lliga i la copa de futbol 11, així com la final de futbol 7, futbol sala i bàsquet. L'equip guanyador de futbol 11 es decidirà durant la final, que tindrà lloc diumenge al matí.  
  
_"Tindrem aproximadament uns set equips de la Safor. A més, en total hi haurà més de 1.300 participants que vindran de llocs com ara Madrid, Saragossa, Galícia o Astúries"_, ha assenyalat el president d'AFES.  
  
Per la seua banda, el regidor ha apuntat que juntament amb els, aproximadament, 900 esportistes que acollirà la ciutat, vindran acompanyants que també s'allotjaran als seus hotels, consumiran als seus restaurants, compraran als seus comerços, etc.  
  
_"De nou, Gandia aposta per acollir un esdeveniment de gran magnitud i demostra que l'esport i el turisme poden anar de la mà atraient persones i clubs esportius d'empreses d'arreu d'Espanya. Durant aquests dies, els visitants podran gaudir de tota l'oferta turística, gastronòmica i de sol i platja que té la localitat"_, ha afegit.  
  
L'edil ha agraït a AFES i al seu president tot l'esforç que han dut a terme per tirar endavant aquest campionat, que és especial perquè se celebra al 35é aniversari de l'Associació.  
  
Finalment, ha convidat tota la població de la Safor a assistir a l'esdeveniment, que té com a seu principal la capital de la comarca, i ha desitjat que els visitants gaudeixin de tot allò que els ofereix el municipi. _"Estic segur que els encantarà i voldran repetir"_, ha finalitzat.